title: Aragonés baixorribagorzano
text: El baixorribagorzano é la parla comarcal aragonesa que se charra en llugás de Ribagorza Baixa entre Aguilar y Fonz. É una de las parlas alto-aragonesas con mes vitalidá y tamé una de las minchós conoixidas, gracias a los estudios de la filologa María Luisa Arnal Purroy, que son muito detallaus en las evolucions foneticas.
  
  Dende norte enta sud: Aguilar, Abenozas, Santa Llestra, Besians, Centenera, Perarrúa, Ixep, Torrobato, Torre d'Esera, Graus, Capella, La Puebla de Castro, Olbena, Estada, Estadilla y Fonz. Santa Llestra figura en l'ALEANR con as siglas Hu 400  y La Puebla de Castro con as siglas Hu 403.
  
  En a baixa Val d'Isabana y mas a o sud, en a marguin izquierda de l'Esera entra en contacto con o catalán ribagorzano. Seguntes Artur Quintana, a linia de lugars de dificil clasificación Torres-Chuseu-Alins desepara a l'uest os lugars de El Soler, Torlabat, Capella, La Poblla del Mont, Castarllenas, Pueyo de Marguillén y Aguilaniu, clasificables como aragonesoparlants, d'os lugars de Pociello, Llaguarres, Aler, Calasanz, Zanui, y Sant Esteban del Mall, clasificables como catalanoparlants.
  
  Fonetica
  A vocal -o se conserva por un regular, a perda u apocope suya no ye frecuent:
  fierro.mano.
  grausino.camino.
  A diftongación debant de Yod cuasi ha desapareixiu, quedando pocos diftongos en -ue- debant de palatals:
  Ojo en cuenta de uello.
  Noche en cuenta de nueit.
  Trobamos bel caso de no diftongacion d'a Ĕ curta latina:
  Peu en cuenta de piet (puet estar un catalanismo u bella cosa propia de l'aragonés oriental).
  Ben en cuenta de bien.
  Tamé en cuenta de tamién.
  Extensivo a las formas d'o verbo estar-ser que diftongan en aragonés cheneral:
  El e en cuenta de el ye.
  Tu es en cuenta de tu yes.
  O grupo aragonés -it- derivau d'os latinos -CT-, -ULT- ye cuasi castellanizau de tot:FechoLechePechoMochesMuchoCuchillaEscuchá.Pero puede conservar-se en palabras que no s'emplegan tanto: dreto, (Graus), o en bel lugar, (feito > fei en Estadilla, y testimoniau como poco emplegau en Graus).
  O diftongo -iello en o diminutivo s'ha castellanizau enta -illo:ixartillo, crespillo os toponimos Panillo y Estadilla.
  Bi ha bel caso de palabra que encomienza por ix- que en aragonés cheneral encomienzan por x-. 
  En bel caso son probables evolucions de palabras con prefixo ex-:Ixafegar < EX-AFFOCARE(sin pronunciar a -r final como en os atros eixemplos). Ixaguar <*EX-AQUARE. Ixarrancar < EX- (francico *HANKA).
  Ixartigar < EX-ARTICARE.
  Ixordiga / Ixordiguero <*EX-ORTICA.
  Ixugar-se < EX-SUCARE.
  Ixarmentar < *EXSARMENTARE.
  Ixuto < EXSUCTU.
  Ixecada < EXSICCATA.
  Ixobrecer-se. < *EX+SUPER+EXIRE.
  Ixarrallar < *EX+SERRALIA.
  En atros son evolucions de palabras que encomienzan por ex- sin ixe prefixo:
  Ixambre <EXAMEN.
  Ixena < EXIENDA.
  Ixaringa < SYRINGA.
  Ixolomar < EXOSMARE.
  Predomina amplament a sonorización d'as xordas intervocalicas, pero ny'hay uns poquez casos de conservación.
  Navata ye prou cheneral.
  Crepa, batallá, batall, mallata, trucadó se troban en grausín.
  Chemeco y chipón en estadillán.
  Ripa (como locución adverbial de cantidat) 
  Ripazo
  
  No en ye un caso de conservación d'oclusiva xorda intervocalica llaco en Chuseu y Torres porque proviene de LACCUM y amuestra la mesma evolución que VACCA > vaca.
  
  As terminacions latinas -MEN y -MINE da a solución actual -mbre por un regular, de fueras de bel caso mes conservador, dependendo d'a localidat:
  EXAMEN > ixamen / ixambre.
  FERUMEN > ferún.
  GRAMEN > gramen / grami.
  LUMEN > llum.
  FAMINE > fame / fambre.
  HOMINE > home / hombre.
  
  As laterals intervocalicas -l- y -ll- se presentan como alternants en ciertas palabras:: esbellegar-esbelegar, gallaverno-galaverno, enchibilliu-enchirbiliu, cachillada-cachilada, cagalleta-cagaleta, pellaire-pelaire, gallet-galet, chilla(r)-chila(r), chillo-chilo, chulleta-chuleta, quinquillaire-quinquilaire, apegalloso-apegaloso, bullicón, bulicón, vella(r)-velá, maulla(r)-maula(r), rulla(r)-rula(r), rolleta-ruleta. As causas son diversas.
  
  Morfolochía 
  En Secastiella y La Puebla de Castro bi ha una pervivencia de lo demostrativo neutro ço de l'aragonés medieval, que deriva de lo latín ECCE HOC igual como las formas equivalents en catalán y gascón. Lo emplego de zo u zau se documenta en la cheneración mes viella d'estos lugars y només que con sentiu de propiedat, en una estructura con lo mesmo significau que lo de de l'aragonés cheneral.
  Va ver la uella en zo Pinza.
  En zau tuyo.
  
  Conclusions 
  Tiene menos caracters comuns con o catalán que a parla d'a Val de Benás (benasqués), pero tamién tiene menos caracters aragoneses. Graus, un lugar prou gran, ha teniu influencia en a castellanización de Ribagorza Baixa y mesmo en o catalán d'a Val de l'Isabana. A parla de Fonz ye menos castellanizada que a parla grausina encara que ye mas a o sud.
  
  Referencias
  
  Bibliografía 
   Maria Luisa Arnal Purroy: El habla de la Baja Ribagorza Occidental, Institución Fernando el Católico, 1998.
   Francisco Bruballa Angusto: Vocabulario del habla de La Puebla de Castro (Baja Ribagorza), Instituto de Estudios Altoaragoneses, 2009.
   Manuel Marqués: «Nuebos charradors d’aragonés baxo-ribagorzano de Fonz», en F. Nagore, F. Rodés y Ch. Vázquez (eds.), Estudios y rechiras arredol d’a luenga aragonesa y a suya literatura. Autas d’a I Trobada (Huesca, 1997), Instituto de Estudios Altoaragoneses, Huesca, 1999, pp. 387–393.
  
  Ribagorzano (lingüistica)